Imtella' Mejju 24, 2021 Studenti mill-iskola primarja ta' San Pawl il-Baħar ingħataw l-opportunità li jitgħallmu dwar l-Arkivji Notarali ta' Malta li jmorru lura lejn l-Ordni tal-Kavallieri ta' San Ġwann bl-aktar dokumenti qodma jmorru lura sal-1431 – eqdem mill-iskoperta tal-Amerika. Id-dokumenti jitfgħu dawl fuq diversi aspetti tal-ħajja Maltija ta' dawn l-aħħar 500 sena nkluż il-kontijiet ta' bastimenti tal-merkanzija li kienu jġorru kollox minn bhejjem sa bnedmin. Minbarra ġurnali u dokumenti legali hemm ukoll xi ittri intimi maħżuna fl-arkivji li jagħtu dettalji tal-ħajja tal-pirati, esploraturi u negozjanti sinjuri li baħħru madwar d-dinja. L-eqdem volum ta' atti nutarili ppriservat fl-Arkivji huwa dak tan-Nutar Paolo Bonello li jmur lura sal-perjodu bejn l-1465 l-1521. Fost il-kummenti tat-tfal kien hemm dawn li ġejjin". "Il-kotba u kien hemm 'history' fuq il-kotba". "Kienu ġo Valletta minn 1430, kotba bil-Latin, u World War 2 kienu waqgħu bombi fuqhom". Għal dawn l-lezzjonijiet attendiet il-President tal-Fondazzjoni Arkivji Notarili Dr Joan Abela li spjegat lil TVM kif l-Arkivji Notarili huma sors għani ta' riċerka. "Irridu nibdew li t-tfal, minn età żgħira, japprezzaw il-wirt tal-karta, xi drabi lanqas nirrealizzaw li dan huwa wirt daqs palazzi u binjiet, għax il-wirt tal-karta hu prezzjuż għax bla dokumenti ma tiktibx l-istorja imma tivvintaha". Atti u rekords notarili li huma dokumenti legali jiġu miflija u studjati ta' spiss u studjati prinċipalment għall-implikazzjonijiet legali tagħhom sabiex jiġi stabbilit l-għerq tat-titlu għall-proprjetà, sabiex jiġu rintraċċati l-ereditajiet u b'mod ġenerali biex ikunu magħrufa d-drittijiet u doveri legali hekk kif regolati minn ftehim bil-miktub. Mill-bidu tas-seklu li għadda sa żminijiet aktar bikrija, l-Arkivji Nutarili huma sors primarju għar-riċerka storika.